**भारत सरकार**

**रेल मंत्रालय**

**राज्य सभा**

**06.03.2020 के**

**अतारांकित प्रश्न सं. 1873 का उत्तर**

**मुंबई-अहमदाबाद बुलेट ट्रेन के ऋण का पुनर्भुगतान**

**1873. श्री कुमार केतकरः**

**क्या रेल मंत्री यह बताने की कृपा करेंगे किः**

(क) केन्द्र सरकार द्वारा मुम्बई-अहमदाबाद बुलेट ट्रेन के लिए खर्च की गई निधि का प्रतिशत कितना है;

(ख) इसके लिए जापान सरकार के साथ किए गए करार का ब्यौरा क्या है;

(ग) इस प्रयोजन से लिए गए ऋण का पुनर्भुगतान किस तरह किया जाएगा; और

(घ) उक्त ऋण के पुनर्भुगतान के लिए भारत सरकार जिम्मेदार है या महाराष्ट्र सरकार?

**उत्तर**

**रेल और वाणिज्य एवं उद्योग मंत्री (श्री पीयूष गोयल)**

(क) और (ख): मुंबई-अहमदाबाद हाई स्पीड रेल (एमएएचएसआर) परियोजना भारत सरकार, गुजरात सरकार और महाराष्ट्र सरकार की एक संयुक्त परियोजना है। परियोजना की कुल अनुमानित लागत 1,08,000 करोड़ रु. है। इस परियोजना के निष्पादन के लिए 20,000 करोड़ रु की शेयर पूंजी से नेशनल हाई स्पीड रेल कार्पोरेशन लिमिटेड (एनएचएसआरसीएल) नामक विशेष प्रयोज्‍य योजना (एसपीवी) का गठन किया गया है, जिसमें भारत सरकार का 50% हिस्सा और गुजरात सरकार तथा महाराष्ट्र सरकार प्रत्येक का क्रमशः 25% हिस्सा है। परियोजना की लागत का लगभग 81% वित्तपोषण जापान सरकार द्वारा स्‍वीकृत सुलभ ऋण के माध्यम से किया जाएगा। अब तक, जापान अंतर्राष्ट्रीय सहयोग एजेंसी (जेआईसीए) के साथ 250 बिलियन जापानी येन के तीन ऋण समझौतों पर हस्ताक्षर किए गए हैं।

(ग) और (घ): ऋण चुकौती अवधि 50 वर्ष की है जिसमें 15 वर्ष की अधिस्थगन अवधि और ब्याज दर 0.1% प्रतिवर्ष है। इसमें भारत सरकार ऋणी है तथा ऋण चुकाने का दायित्व भारत सरकार का है।

\*\*\*\*\*